ÍAV og Marti undirrita samning við norsku járnbrautirnar ÍAV og Marti undirrita samning við norsku járnbrautirnar Á myndinni frá vinstri , Bernhard Schleich framkvæmdastjóri hjá Marti , Harald Nikolaisen framkvæmdastjóri hjá norsku járnbrautunum og Karl Þráinsson forstjóri ÍAV handsala samninginn . Í fyrsta skipti í sögunni er samið við aðila utan Noregs vegna byggingu járnbrautarganga fyrir norsku járnbrautirnar . Karl Þráinsson forstjóri ÍAV , Bernhard Schleich framkvæmdastjóri hjá Marti og Harald Nikolaisen framkvæmdastjóri hjá norsku járnbrautunum , undirrituðu samninginn í Holmestrand í liðinni viku . Verkefni ÍAV og Marti felst í að byggja 2 km löng göng fyrir tvöfalt járnbrautarspor . Einnig verða byggð 320 metra aðkomugöng áður en bygging aðal ganganna hefst . Að lokum verða byggð 400 metra göng sem fá hlutverk flóttaleiðar á rekstartíma ganganna . Göngin eru að hluta undir byggð og því eru gerðar sérstakar öryggiskröfur til verksins . Undirbúningur á verkstað hefst strax í næstu viku en gert er ráð fyrir að fyrsta sprenging í göngunum verði í ágúst . Verklok eru áætluð um mitt ár 2014 .